google/wiki40b huggingface dataset:
Akershusiske skarpskytterregiment

Akershusiske skarpskytterregiment var et regiment i den norske Hæren, opprettet ved kongelig reskript 22. februar 1810. Regimentet bestod av skarpskyttere, som dengang var lette infanterister som i stor grad fungerte som jegere, men brukte flintlåsgevær i stedet for rifle.
Akershusiske skarpskytterregiment bestod av tre nasjonale (vernepliktige) bataljoner, avgitt fra henholdsvis Norske gevorbne jegerkorps, Nordenfjeldske infanteriregiment og Søndenfjeldske infanteriregiment. 
Etter hærplanen av 1810 hadde hæren ni infanteriregiment: A) tre gevorbne infanteriregimenter som hver hadde 800 «gevorbne» (vervede) og 1200 «nasjonale» (utskrevne) menige: Søndenfieldske (Halden), Nordenfieldske (Fredrikstad) og Opplandske (Oslo). B) seks nasjonale infanteriregimenter som hver hadde 200 gevorbne – og 1800 nasjonale menige: Det Aggershuusiske Skarpskytterregiment (Kongsvinger), Det Tellemarkske Infanteriregiment (Stavern), Det Vesterlenske Infanteriregiment (Kristiansand), Det Bergenhuusiske Infanteriregiment (Bergen) og to Trondhjemske regiment.
Under forberedelsene til Riksforsamlingen i 1814 valgte regimentet, på samme måte som øvrige militæravdelinger, to medlemmer til Den grunnlovgivende forsamling: oberstløytnant Frederik Wilhelm Bruenech Stabell og kommandérsersjant Zacharias Mellebye. 
I den svensk-norske krigen i 1814 var regimentets tropper fordelt med to bataljoner i oberst Andreas Samuel Krebs korps i Kongsvinger og to bataljoner som grensevakt fra Idd til Krokfoss.   
Regimentet ble nedlagt ved hærorganisasjonsplanen 3. juli 1817.
Överum

Överum er et tettsted i Västervik kommune i Kalmar län i Småland i Sverige. I 2010 hadde tettstedet 1 203 innbyggere.
Anna av Savoia

Bakgrunn

Anna var datter av grev Amadeus V av Savoia (1252–1323) og hans annen hustru Maria av Brabant (1278–1338). Hun ble forlovet med den senere Andronikos III ved et tidspunkt da han var tronpretendent og innblandet i en tronstrid med sin farfar Andronikos II.

Ekteskap

Ektevigselen fant sted i oktober 1326. I samband med vigselen konverterte hun til den ortodokse kirke og tok navnet Anna. Hennes make avsatte sin farfar og besteg deretter selv tronen alene i år 1328.
MSX

MSX var en standardisert hjemmedatamaskinarkitektur i 1980-årene. Det var et forsøk ledet av Microsoft på å lage en standard blant maskinvareprodusentene, startet av Kazuhiko Nishi fra Microsoft Japan. Fem millioner MSX-baserte maskiner ble solgt på verdensbasis.
Nishi foreslo MSX som et forsøk på å skape en enerådende industristandard for hjemmedatamaskiner. Inspirert av suksessen til VHS som standard for videoopptakere, fulgte mange japanske elektronikkprodusenter på, sammen med Goldstar, Philips og Spectravideo, med å bygge og markedsføre MSX-maskiner. Ethvert maskin- eller programvareprodukt med MSX-logoen på var kompatible med MSX-produkter fra andre produsenter.
Nishis standard besto for det meste av flere standarddeler; hovedprosessoren var en 3,58 MHz Zilog Z80, grafikkbrikken en Texas Instruments TMS9918 med 16 KB (KiB) dedikert VRAM, og en AY-3-8910-brikke fra General Instrument sto for lyden. Disse komponentene var utbredte i mange hjemmedatamaskiner og videospill-konsoller.
Sammen med Microsofts MSX BASIC gjorde disse komponentene MSX til en kompatibel, skjønt noe dyr, hjemmedatamaskin-pakke.
Systemet som MSX mest lignet på var hjemmedatamaskinen Spectravideo SV-328 (Spectravideo hevdet til og med at den var «MSX-kompatibel» i reklamer før MSX-systemene ble sluppet), men den var i virkeligheten ikke fullstendig kompatibel. Senere slapp Spectravideo et system, SV-728 som fulgte MSX-standarden helt.
Før Nintendos inntog, var MSX plattformen som de større japanske spillmakerne som Konami og Hudson Soft lagde spill for. Metal Gear-serien var opprinnelig skrevet for MSX-maskinvare.
Fugazi (Marillion-album)

Jakten på en trommeslager

Marillions første trommeslager, Mick Pointer, fikk sparken etter turnéen etter utgivelsen av debutalbumet. Gruppa traff så trommeslager Andy Ward ved en tilfeldighet. Han hadde et år tidligere måttet forlate gruppa Camel på grunn av psykiske problemer knyttet til alkohol- og narkotikamisbruk. Marillion ga Ward jobben så å si på sparket, og han var med i videoen til låta «Garden Party» (fra Marillions debutalbum). Gruppa la så ut på turné i Skandinavia og Nord-Amerika, men måtte avbryte turnéen etter en måned på grunn av at Ward ikke taklet turnélivet.
Nestemann til å prøve seg var John Martyr. Med ham i bandet spilte de inn nye versjoner av låtene «Market Square Heroes» (opprinnelig gruppas debutsingle) og «Three Boats Down from the Candy» (et B-spor fra det første albumet), og dro deretter tilbake til Amerika for å spille konserter som oppvarmingsband for den canadiske gruppa Rush. Under denne turnéen ble de kontaktet av en 19 år gammel trommerslager fra Boston, Jonathan Mover, som overtalte dem til å la ham prøvespille. Etter at de kom hjem til England igjen, holdt Marillion audition for å prøve å finne en fast trommeslager. Jonathan Mover fikk prøve seg til slutt, og han overbeviste slik at han fikk jobben.
Gruppa trakk seg tilbake for å skrive låter til et nytt album, men sanger Fish mislikte Jonathan Mover, og satte ned foten etter kort tid. Sistemann til å ta over trommesettet ble Ian Mosley. Han hadde blant annet spilt med Genesis' tidligere gitarist Steve Hackett, og var dyktig og hadde erfaring. Mosley ble i første omgang leid inn som midlertidig medlem, men ble snart fullt medlem i gruppa.

Kaotisk innspilling

Turnering og problemene med å finne en ny, fast trommeslager, pluss Marillions relativt sene låtskriveprosess, gjorde etter hvert plateselskapet deres (EMI) utålmodig. Gruppa fikk lite tid til å gjøre ferdig det nye albumet, og avslutningen på prosessen ble kaotisk. På grunn av tidspresset måtte de flytte mellom flere studioer – til sammen brukte de 10 studioer under innspillingen og miksingen av albumet, og på ett tidspunkt fordelte gruppa seg på to studioer samtidig for å bli ferdig før den planlagte turnéen. De klarte det nesten – tittelsporet ble mikset ferdig uten deres hjelp under turnéen.

Mer om albumet

Fugazi ble utgitt i remastret 2CD-utgave i februar 1998. Bonus-CD-en har demoversjoner, B-sporet «Cinderella Search» i fullversjon, en forlenget utgave av «Assassing», samt nyinnspillingen av «Three Boats Down from the Candy». Albumet finnes også i en remastret utgave uten bonus-CD-en. Den første utgivelsen av Fugazi på CD hadde høy diskant og relativt lavt bass-nivå. Dette ble rettet opp på remaster-utgivelsen.
Alle sangene på albumet (inkludert bonus-CD-en) har tekst skrevet av Fish.
Sosialtjenestemennenes landsforbund

Sosialtjenestemennenes Landsforbund (STL) var et partipolitisk uavhengig fagforbund som organiserte ansatte innenfor helsevirksomhet og kriminalomsorg i sektor stat, Spekter og kommune. STL arbeidet for å sikre medlemmene trygge arbeidsplasser, god lønn og hjelp ved arbeidskonflikter. STL var medlem av Yrkesorganisasjonenes Sentralforbund (YS).
I STL inngikk flere organisasjoner, Helseansattes Yrkesforbund (HY), Kriminalomsorgens Yrkesforbund (KY), Kriminalomsorgens Lederforbund (KLF) og Norske Naturterapeuters Hovedorganisasjon (NNH). Helseansattes Yrkesforbund (HY) meldte seg inn i Parat i 2007. Kriminalomsorgens Lederforbund (KLF) meldte seg inn i STAFO mens Kriminalomsorgens Yrkesforbund er direkte tilsluttet YS.
Leder var Knut Are Svenkerud.
Modus operandi

Et modus operandi er en måte å arbeide på, spesielt i forbindelse med forretninger eller etterforskning. Det er et latinsk uttrykk, som kan oversettes som «arbeidsmodus». På engelsk er det ofte forkortet til M. O.

Begrepet

Begrepet brukes ofte i politiets arbeid når man diskuterer kriminalitet og tar for seg de metoder som ble benyttet av gjerningsmannen. Det er også brukt som kriminell profilering, der det kan hjelpe til å finne ledetråder til lovbryterens psykologi. Det består i stor grad å undersøke de handlinger som gjerningspersonen(e) brukte til å utføre kriminalitet, eller forhindre at den ble oppdaget, og/eller legge til rette for å flykte. Den mistenktes modus operandi kan hjelpe politiet deres identifikasjon og kan også brukes til å bestemme sammenhengen mellom forbrytelser.
I næringslivet brukes modus operandi for å beskrive en fast foretrukket måte å gjøre forretninger på og i samspill med andre foretak.
Militärhistorisches Museum Flugplatz Berlin-Gatow

Luftwaffemuseet (tysk Militärhistorisches Museum Flugplatz Berlin-Gatow) er et militærhistorisk museum for det tyske flyvåpenet Luftwaffe i området Gatow i bydelen Spandau i Berlin. Det er et av det tyske forsvarets største militærhistoriske museer. Museet har ca. 200 000 utstillingsobjekter, bl.a. 155 luftfartøyer, 5000 uniformsdeler, 30 000 bøker, fotografier, håndvåpen, ordener, redningsutstyr og bomber.
Når Paris bobler

Handling

Filmen handler om manusforfatteren Richard Benson (William Holden), som har fått i oppdrag å skrive et manus for sin sjef Mr. Alexander Myerheim (Noël Coward). Han utsetter imidlertid arbeidet til to dager før deadline. Gabrielle Simpson (Audrey Hepburn) blir hyrt inn av Richard til å skrive manuset på en skrivemaskin, men blir overrasket når hun oppdager at Richard ikke har skrevet et eneste ord. Richard blir inspirert av Gabrielle og kommer opp med absurde ideer til filmen. Han gir den navnet The Girl Who Stole the Eiffel Tower, og den blir mer og mer basert på forholdet mellom dem. Når Paris bobler gjør narr av filmbransjen, skuespillere, studiosjefer og seg selv, og inneholder en rekke allusjoner til Hepburns og Holdens tidligere filmer, blant annet Frokost hos Tiffanys.
Miguelia

Utseende

En middelsstor, blankt svart trebukk med rødbrune "skuldre". Oversiden har noe blålig metallglans. Antennene er litt lengre enn kroppen. Pronotum er litt bredere enn langt, med en kraftig tann på hver side. Dekkvingene er nesten parallellsidige, fint hårete.

Utbredelse

Arten er bare kjent fra det nordvestlige Brasil.
Pieve Santo Stefano

Frazioni

Kommunen omfatter følgende frazioni:
Baldignano, Bulciano, Castelnuovo, Cercetole, Cirignone, Madonnuccia, Mignano, Montalone, Sigliano, Tizzano, Valdazze, Valsavignone, Viamaggio, Ville di Roti
Richard Dawkins Foundation for Reason and Science

The Richard Dawkins Foundation for Reason and Science («Richard Dawkins stiftelse for fornuft og vitenskap»), forkortet RDFRS eller RDF, er en ikkekommersiell organisasjon stiftet av den britiske biologen Richard Dawkins i 2006. Organisasjonen arbeider for å fremme undervisning i og opplysning om evolusjonslæren, motarbeide kreasjonisme og teorien om intelligent design og støtte humanistiske organisasjoner og sekulære, humanitære tiltak rundt om i verden.
Sosial endring

Sosial endring er definert av Charles L. Harper som «større endringer av samfunnsstrukturer eller kulturelle mønstre over tid». Studier av sosial endring er viktig innen bl.a. historievitenskap, sosiologi og sosialpsykologi, samfunnsøkonomi og statsvitenskap. Tema kan f.eks. være utvikling av folkestyre eller økonomi, globalisering eller endringer i et lokalsamfunn.
Allodia

Biologi

Artene er assosiert med sopp. Allodia embla er rapportert assosiert med soppen Inocybe lacera. Allodia foliifera er meldt klekt fra Flat begersopp (Peziza repanda).
NSDAP tjenestemedalje

Utforming

Medaljen er formet som et malteserkors med en ekeløvkrans i midten, med Det tredje rikes riksvåpen inni på advers. Fra senter og ut mellom armene på korset er det sammensatte stenger som symboliserer lysstråler. På revers står teksten «Treue für Führer und Volk» (Lojalitet til Føreren og folket) inni kransen. Medaljene ble utdelt i en eske av papp.
Ole Bøgh

Liv

Han var sønn av sorenskriver Christopher Benedict Bøgh (1773–1825). I 1836 ble han gift med Anne Dorothea Sagen, en datter av Lyder Sagen. Etter hennes død i 1850 ble han gift igjen med Laura Severine Hveding, datter av presten Jacob Hveding. Han var far til skuespilleren Albert Vilhelm Bøgh og museumsdirektør Johan Bøgh.
Etter å ha gått ut av Bergen katedralskole i 1827 ble han cand. jur. i 1835. Deretter var han fullmektig ved amtskontoret for Nordre Bergenhus amt, samtidig som han var konstituert i forskjellige embeter i Bergen. I 1843 ble han konstituert som politiadjutant i Bergen, og utnevnt i stillingen i 1845. Fra 1855 til sin død var han sorenskriver i Nordhordland.
Bøgh oversatte et par prekener av Adolphe Monod. Han var dessuten redaktør sammen med C. R. Hansson, Carl Platou og Albert Sagen for avisen Bergenske Blade (1848–1852). 17. mai 1868 talte han ved avsløringen av Christiestøtten i Bergen.
Skretting

Historie

Historien til Skretting strekker seg tilbake til 1899 og etableringen av Stavanger Landbrugsforretning som leverte blant annet maskiner, redskaper, gjødsel og kraftfôr til landbruket. Allerede i 1913 kom Skretting-familien inn i bildet og i 1925 endret selskapet navn til T. Skretting. I løpet av 60-tallet begynte T. Skretting med produksjon av tørrfôr til fisk. I løpet av 80-tallet kjøpte BP seg gradvis inn på eiersiden og i 1990 hadde de 100 prosent eierskap. I løpet av dette tiåret skjer det også en større dreining mot produksjon av fiskefôr slik at Skretting fra og med 1990 opererer utelukkende som en leverandør til havbruksnæringen. I 1994 selger BP forretningsenheten Nutrition som omfatter Skretting. Nye investorer overtar og Nutreco blir navnet på det nye konsernet. I 2003 endret alle Nutrecos fiskefôrselskaper navn til Skretting.

Virksomhet

Skretting har rundt 3 400 ansatte på verdensbasis. Produksjonen i 16 land; Australia, Brasil, Canada, Chile, China, Ecuador, Egypt, Frankrike, Irland, Italia, Japan, USA, Norge, Spania, Tyrkia, Vietnam og UK. Disse fabrikkene produserer fôr som selges til over 40 land. Hovedkontoret til Skretting ligger i Stavanger. Her holder både den norske og den internasjonale ledelsen til. Skrettings internasjonale forskningsselskap Skretting Aquaculture Research Centre er også lokalisert i Stavanger.
Skretting Norge har tre fabrikker (Stavanger, Averøy, Stokmarknes). Fabrikken på Averøy er Skrettings største med kapasitet på ca 425.000 tonn i året. I 2015 produserte alle fabrikkene i Norge 547 000 tonn, og har 300 ansatte.
London filmfestival

Times BFI London Film Festival er den største filmfestivalen i Storbritannia. Den har siden 1956 blitt arrangert årlig i London, og omfatter 300 filmer fra 60 land. I tillegg til filmvisningene er det også industri- og offentlige fora, utdanningsarrangementer, forelesninger og intervjuer med filmpersonligheter.
Hovedarenaene er kinoene ved Leicester Square og BFI Southbank, men i 2006 ble hele femten kinoer brukt. Det er også en turné med et utvalg av festivalfilmene; i 2006 ble syv steder i England og Wales besøkt.
Bjorelvnes

Bjorelvnes er ei bygd ved Gisundet i Lenvik kommune, Troms 14 km nord for Finnsnes.

Kirke og kultur

Her ligger Lenvik kirke, en trekirke fra 1879. Fergeforbindelse med Gibostad fram til 1985. Lenvik Museum er et tradisjonsrikt museum som holder til i den gamle prestegården på Bukkskinn. Museet, som viser kystkultur, er i dag en avdeling under Midt-Troms Museum.

Samfunn

Bjorelvnes har eget grendehus. Tidligere har bygda også hatt butikk og bensinstasjon, men disse er nå lagt ned. Bjorelvnes tilhører Kårvik skolekrets og har postadresse 9300 Finnsnes.

Samferdsel

Fylkesvei 263 går gjennom bygda. Fra krysset ved brua over Bjorelva går fylkesvei 266 tvers over Lenvikhalvøya, gjennom Sollidalen til Langnes ved Rossfjordvatnet.
Agape

Agape (gresk: ἀγάπη) er i katolsk teologi et nytestamentlig uttrykk for Guds kjærlighet og for den overnaturlige kjærlighetsevne som mennesket mottar i dåpen og som er en delaktighet i Guds kjærlighet. Den er følge av den helliggjørende nåde som mottas ved dåpen eller restitueres etter absolusjon fra syndeskyld.
I liturgihistorien er agape en betegnelse for de måltider som de kristne i de første århundrer feiret i fellesskap for å uttrykke sin kjærlighet til hverandre, jf. 1 Kor 11,20-22.33-34. Disse kjærlighetsmåltider var ikke identiske med Eukaristien, men ble muligvis i en kortere periode avholdt i forbindelse med denne. I form var de sannsynligvis inspirert av jødiske forbilder.
I katolsk tradisjon representerer agape ubetinget kjærlighet, og forklares ofte som motsatsen til eros (gresk: ἔρως), som betyr 'intim kjærlighet'.
Melodi Grand Prix 2007

Sendingene

NRK fortsatte med turnékonseptet fra 2006, men flyttet delfinalene fra fredag til lørdag. Igjen var det tre delfinaler med seks låter i hver. De to beste fra hver delfinale gikk rett til finalen i Oslo Spektrum lørdag 10. februar, mens tredje- og fjerdeplassene fikk en ny mulighet i Siste sjanse. De to siste i hver delfinale var ute av konkurransen. I Siste sjanse gikk de to beste melodiene videre, slik at det til sammen ble åtte sanger i finalen.
Flere byer og tettsteder meldte seg på i konkurransen om å få en av delfinalene til seg. Til slutt ble Alta, Bodø og Stokke valgt til delfinalesteder. Alta og Bodø hadde også hatt delfinaler året før. Stian Barsnes-Simonsen og Synnøve Svabø var programledere for alle sendingene. Per Sundnes rapporterte fra artistenes green room underveis i sendingene. De tre delfinalene ble arrangert i Finnmarkshallen i Alta, Nordlandshallen i Bodø og Brunstad Conference Center i Stokke. Siste sjanse og finalen gikk av stabelen i Oslo Spektrum.
Totalt kom det inn 464 bidrag til NRKs åpne konkurranse, og NRK plukket ut 14 av dem til delfinalene. I tillegg inviterte NRK flere komponister til å levere inn spesialskrevne bidrag til konkurransen.
Flere kjente artister deltok i konkurransen dette året. Trine Rein var tilbake, i tillegg deltok dancegruppa Infinity, dansebandartisten Jenny Jenssen, soulartisten Torhild Sivertsen, den tidligere barnestjernen Jannicke Abrahamsen og skuespiller Guri Schanke som hadde blitt nummer to i TV 2s Skal vi danse året før.
Resultatet i alle delfinalene og Siste sjanse ble utelukkende avgjort av seernes stemmer. I finalen stemte seerne fram fire låter til gullfinalen. Resultatet i gullfinalen ble avgjort av tre fagjuryer i kombinasjon med seernes telefon- og SMS-stemmer. Til slutt vant Guri Schanke med låten «Ven a bailar conmigo», skrevet av svenske Thomas G:son. Dette var andre gang en svenske sto bak vinnerlåten i Melodi Grand Prix, første gang var i 2004.

Hendelser

Også dette året var det mange utenlandske låtskrivere blant de 464 innsendte bidragene. Hele 262 av bidragene kom fra svenske låtskrivere, mens kun 143 var norske. Den labre norske deltakelsen fikk blant annet Jan Eggum til å reagere, og han oppfordret norske låtskrivere om å komme på banen. Selv sto han og hans daværende artistkone, Kaia Huuse, bak bidraget «Creator».  
Etter den norske finalen ble «Ven a bailar conmigo» utgitt i Sverige, da framført av den svenske artisten Anna Book. I Norge ble ikke vinnerlåten noen stor salgssuksess, og den kom ikke inn på VG-lista. «Ven a bailar conmigo» klarte heller ikke å kvalifisere seg til finalen i Eurovision Song Contest i Helsingfors. Det norske bidraget fikk 48 poeng og ble nummer 18 av 28 i semifinalen. Det var bare de ti beste som gikk til finalen, og dette var første gang Norge ble stående utenfor en Eurovision-finale siden 2002.
Seertallene for årets sendinger lå langt under årene i forveien. Bare 986 000 seere så finalen, det laveste tallet som var målt til da. For de tre delfinalene og Siste sjanse var seertallene henholdsvis: 769 000, 748 000, 734 000 og 664 000. Dette var omtrent på samme nivå som delfinalene året før.
BLNO 2013/14

BLNO 2013/14 var det øverste nivået i norsk basketball for menn 2013/14-sesongen. Gimle vant ligaen foran Ammerud og Asker Aliens.
Alt for Norge (illegal avis, NKP)

Alt for Norge var en av de illegale avisene som ble utgitt under den tyske okkupasjonen av Norge under andre verdenskrig.
Alt for Norge presenterte seg som «organ for den nasjonale front» og ble utgitt av «sentralkomiteen for det Kommunistiske parti». Avisen ble utgitt i 1944 og 1945, av Norges Kommunistiske Parti, NKP. Den utkom i 1944 hver 14. dag, og var en liten 4-siders trykksak i boktrykk. Opplaget svingte mellom 10 000 og 30 000, og siden de illegale avisene sirkulerte innebar dette trolig en leserkrets på mer enn hundre tusen.
Avisen var et talerør for den aktive motstandskampen, med slagord som «Organisert utryddelseskrig mot angiverne er folkets krav!» og oppfordringer til konkrete aksjoner: «Patrioter! Slutt lag i grupper på 3 mann, skaff dere håndvåpen, og slutt dere til den organiserte utryddelseskrigen mot Gestapo! Skyt ned angiverne hvor de treffes!»
Alt for Norge hadde også front mot de britiske styrkene, når disse angrep kommunistledet motstandsbevegelse i andre land: «Alarm: Engelskmennene har åpnet ild mot motstandsbevegelsen i Grekenland. Delvis det samme i Belgia. Dette er et alarmsignal for oss alle! Protester mot englendernes framferd hvor du kan!»
NKP i Bergen-området utga i 1942 en illegal avis med samme navn.
Merneith

Familie

Merneith er knyttet til en rekke segltrykk og på inskripsjoner på boller og fat sammen med faraoene Djer, Djet og Den. Hun kan ha vært datter av Djer, men det er ingen avgjørende bevis. Som mor av Den er det sannsynlig at Merneith var hustru av Djet. Ingen informasjon om identiteten til hennes mor har blitt avdekket.
Et leiresegl har blitt funnet i graven til hennes sønn Den som var gravert med inskripsjonen «Kongens mor Merneith». Det er også kjent at Dens far var Djet, noe som gjør det sannsynlig at hun var Djets hustru.

Grav

Ved Abydos er graven tilhørende Merneith blitt funnet i et område som er knyttet til andre faraoer fra første dynasti. To steler gjort av stein har identifisert graven som hennes har blitt funnet på stedet.
I 1900 oppdaget den engelske arkeologen William Flinders Petrie hennes grav, og på grunn av dens vesen antok han at den tilhørte en til da ukjent farao. Graven ble utforsket og viste seg å inneholde et stort underjordisk kammer, dekket med soltørket murstein, og var omgitt av en rekke graver med minst 40 tjenere.
Tjenerne var antagelig ment å være til støtte for herskeren i etterlivet. Gravleggelsen av tjenere med herskeren var i overensstemmelse med gravpraksis for de første faraoer. Et stort antall offergods ble også lagt ned i graven hennes, noe som var en ære kun gitt til faraoer som skaffet herskeren mektige dyr for etterlivet. Dette gravkomplekset var av stor betydning for den egyptiske religiøse tradisjon og dens betydning økte etter hvert som kulturen utviklet seg.
På innsiden av hennes grav oppdaget arkeologene en guddommelig solbåt som vil det gjøre det mulig for henne å reise med solguden til etterlivet.
Abydos var et sted med mange oldtidstempler, blant annet Peqer, det kongelige nekropolis hvor de tidlige faraoer ble gravlagt. Disse gravene begynte å bli sett på som meget betydningsfulle graver og i senere tider ble det høyt verdsatt å bli gravlagt i dette området, noe som førte til byen vokste som et religiøst kultsted.
Tegnérpriset

Tegnérpriset er en svensk litteraturpris på 20 000 SEK som deles ut av Tegnérsamfundet. Prisen har blitt utdelt siden 1993.
Opplandsmål

Opplandsmål eller opplandsk beskriver dialektene (talemålene) i et begrenset område på det indre Østlandet, geografisk synonymt med det tidligere Opplandene, man kan se felles kjennetegn mellom opplandsmål og talemålet i Oppland fylke. Noen tar også med målene i nedre Gudbrandsdalen og i sørlige deler av Østerdalen. Opplandsmålet tilhører østlandsk og er et flatbygdmål, på linje med vikværsk, midtøstlandsk og østerdalsk.
Kveld

Kveld eller aften er tiden fra skumring til midnatt og er den perioden av døgnet som avløser ettermiddagen. Den starter teoretisk kl. 18.00 og varer frem til midnatt (kl. 24.00). Kveld avløses av natt som går videre over i morgen.